作者:李益
標題:雜曲
內容:妾本蠶家女，不識貴門儀。槁砧持玉斧，交結五陵兒。十日或一見，九日在路岐。人生此夫婿，富貴欲何為。楊柳徒可折，南山不可移。婦人貴結髮，寧有再嫁資。嫁女莫望高，女心願所宜。寧從賤相守，不願貴相離。藍葉鬱重重，藍花若榴色。少婦歸少年，華光自相得。誰言配君子，以奉百年身。有義即夫婿，無義還他人。愛如寒爐火，棄若秋風扇。山嶽起面前，相看不相見。丈夫非小兒，何用強相知。不見朝生菌，易成還易衰。徵客欲臨路，居人還出門。北風河梁上，四野愁雲繁。豈不戀我家，夫婿多感恩。前程有日月，勳績在河源。少婦馬前立，請君聽一言。春至草亦生，誰能無別情。殷勤展心素，見新莫忘故。遙望孟門山，殷勤報君子。既為隨陽雁，勿學西流水。嘗聞生別離，悲莫悲於此。同器不同榮，堂下即千里。與君貧賤交，何異萍上水。託身天使然，同生複同死。